જિતેન્દ્રના પિતા અમરનાથ કપૂર આર્ટિફિશિયલ જ્વેલરીનો બિઝનેસ કરતા હતા અને ફિલ્મ નિર્માતાઓને તે સપ્લાય કરતા હતા. એમનો યુવાન દીકરો રવિ (જિતેન્દ્ર) એ જ્વેલરી સ્ટુડિયોમાં ડિલિવર કરવા જતો હતો. જિતેન્દ્ર ભણવામાં નબળો હતો અને એમના પરિવારની આર્થિક સ્થિતિ પણ બહુ સારી નહોતી. એક દિવસ એમણે ફિલ્મનું શૂટિંગ જોવાની પિતા પાસે ઈચ્છા દર્શાવી. પિતાએ નિર્માતા વી. શાંતારામને વિનંતી કરી કે રવિને સેટ પર આવવાની પરવાનગી આપે. શાંતારામ એમના સેટ પર ભાગ્યે જ કોઈને આવવા દેતા. એમણે જિતેન્દ્રને આવવા દીધો એટલું જ નહીં, બાદમાં એને જુનિયર આર્ટિસ્ટની ભૂમિકા કરવાની ઓફર પણ કરી હતી. 1959માં શાંતારામે એમની ‘નવરંગ’ ફિલ્મના ગીત ‘તુ છૂપી હૈ કહાં’ ગીતમાં જિતેન્દ્રને એક્સ્ટ્રા તરીકે ચમકાવ્યો હતો. શાંતારામ જિતેન્દ્રથી વધુ ઈમ્પ્રેસ થયા હતા અને એને એક વધુ ચાન્સ આપ્યો હતો. 1963માં એમણે એમની નવી ફિલ્મ સેહરામાં અભિનેત્રી સંધ્યાના ડબલ તરીકે ચમકાવ્યો હતો.